Puoluesihteeristä olisi pelottavaa, jos yhteiskunta lähettäisi nuorille viestin, ettei huumeiden käyttö ole rangaistavaa.

Keskustan puoluesihteeri Riikka Pirkkalainen tyrmää ehdotuksen kannabiksen ja muiden huumeiden rangaistavuuden poistamisesta.

Asia nousi keskusteluun, kun keskustan hallituskumppanin vihreiden puheenjohtaja, sisäministeri Maria Ohisalo kertoi vihreiden linjan olevan se, että laittomien päihteiden käytöstä ja pienten määrien hallussapidosta ei pidä rangaista.

Kansalaisaloite kannabiksen käytön rangaistavuuden poistamiseksi sai viime viikolla täyteen 50 000 allekirjoitusta ja aloite etenee eduskuntaan.

– En kannata missään nimessä kannabiksen tai minkään huumausaineen käytön rangaistavuudesta luopumista. Minulla on yläkouluikäinen lapsi ja kotikaupungissamme Iisalmessa ehkä suurin huoli tämänikäisten vanhemmilla on huumeiden saatavuuden raju lisääntyminen, Riikka Pirkkalainen kirjoittaa Facebookissa.

– Minusta olisi omituista, pelottavaakin, jos yhteiskunta lähettäisi viestin näille nuorille, ettei käyttö ole rangaistavaa.

Pirkkalainen kertoo ymmärtävänsä tavoitteen, että päihdeongelmaisten kynnystä hakea hoitoa pitää madaltaa.

– Yhteiskunta ei saa lyödä häpeän leimaa, jos tarvitsee apua, vaikka avuntarve johtuisi lain mukaan rangaistavasta teosta. Sama pätee päihteiden käyttöön kuin mihin tahansa muuhunkin rikokseen. Tähän tavoitteeseen pitää kuitenkin päästä kehittämällä sosiaali- ja terveyspalveluita.

Pirkkalainen kertoo keskustan ottaneen puoluekokouksessa kantaa asiaan.

– Emme kannata kannabiksen tai muidenkaan huumausaineiden käytön tai hallussapidon rangaistavuuden lieventämistä. Huumeiden käytön laajeneminen on erittäin huolestuttavaa. Emme halua mitenkään edistää huumeiden käytön lisääntymistä. Siksi puolueemme tavoitteisiin ei kuulu huumeiden käytön rangaistavuudesta luopuminen, puoluesihteeri kirjoittaa.

Eduskunnan puhemies Matti Vanhanen (kesk.) kiittelee puolueensa huumelinjaa.

– Olen tyytyväinen, että oma puolueeni on säilyttänyt järkevän linjan, Vanhanen kirjoittaa Facebookissa.

Kannabiksen käytön rangaistavuudesta luopumisesta on viime päivät keskusteltu kiihkeästi. Aihetta on verrattu muihin… Posted by Riikka Pirkkalainen on Thursday, October 31, 2019

Aina ajoittain syntyy keskustelua huumeiden käytöstä. Olen tyytyväinen, että oma puolueeni on säilyttänyt järkevän… Posted by Matti Taneli Vanhanen on Thursday, October 31, 2019

Lue myös:

Vihreiden politiikka hämmentää – ”Sekavaa on”